Kazys Binkis

Eilėraščių rinkinys „100 pavasarių“

PAVASARĖJIMAS

„Pavasario saulė nušvito meiliai“

Ir žiūri.

Ei, žeme,

Žemėn kepurę,

Žiūrėk - spinduliai,

Ne saulė - senovės lietuviškas dievas

Šypsos dangun pasilipęs.

Ne girią, ne upę, ne lauką, ne pievą,

Bet visą tavo ištisą plikę,

Tavo gyvaplaukius, kur suvytę,

Atėjo miliardais degančių pirštų

Naujam gyvenimui atkasyti,

Atėjo tau pavasario pirštų.

Žeme, rangykis!

Nebe pirmas jau sykis

Pavasaris tavo jaunikis.

Bet taip ištekėki,

Kad rudenį nebesiskirti.

Kas kad senatvėj tau skruostai suplėkę,

Kas kad senatvėj tau dantys išvirtę?

Liepk - grimą!

Ne našlę - bet tikrą jaunuolę tave aptaisysim.

Tavo rūpesčių juodą arimą

Vasarojų auksinga pudra nubarstysim.

Liepk - kad vainikų vainikai.

Ne rūtos, bet ištisos girios

Puoštų tau galvą duobėtą ir pliką.

Įsakyk, kad vasaris, tavo maestro,

Supūstų poetų ir paukščių orkestrą.

Ir muzika ne tik kad vestuvėms tau padainavo,

Bet:

 Kad vainikai mirgėtų,

 Kad dainos skambėtų,

 Kad lydėtų tave

 Visą gyvenimą tavo.

Saulė iš snaudulio kelia.

Prie vartų jau tavo jaunikis.

Žeme, senele,

Rangykis!

VISAI PASIUTĘS

I

Vėjas atprunkščia iš Baltijos

Siusdamas, siausdamas,

Šiauždamas, lauždamas,

Raudamas, nešdamas,

Vejamas, gaudomas.

 Ei, tai valia, tai valia, tai valia!

 Milionas valių.

 Nesušvilps: negaliu!

 Nei krypties, nei kelių, -

 Kur pasuks - te valia.

II

Malūnas keturiais sparnais.

 Tuščia jų!

Pabandė - triokšt!

 Pakaks dviejų...

 Klojimas klūpčioja girtas.

 Sušiaušė šiaudus.

 Po kiemą gaidį gaudo.

 Sodas kojose nebetvirtas

 Blaškos ir čiaudo.

 Pavirto pirtis.

 Nusviro svirtis.

 Varnai sparno trūksta.

 O vėjas dūksta.

III

Katiną! katiną! katiną!

Juodąjį, žebrąjį katiną

Čiupo nuo prieklėčio

Ir į padanges šuoliais nutratino.

Išvertė katinas akį.

Šiaušiasi katinas.

Katinas padange šliaužioti pratinas.

Plėčiasi, pučiasi vėjo rieškučiose,

Padengė katinas padangę!

IV

Ei, sumauros, sumauros, sumauros!

Dar nematėt tikros jūs audros.

O nei žemės, nei dangaus!

Vėjo niekas nepagaus.

Vėjas ūš, vėjas gaus.

Nesušvilps - negaliu.

Nei krypties, nei kelių, -

Kur pasuks - te valia!

Ei, tai valia, tai valia, tai valia!

\* \* \*

Aplinkui tik dairosi akys nustebusios,

Kai mainos stebuklų stebuklai pasauly.

Pasislenkit į pakraščius debesys,

Kad matyčia sugrįštančią saulę.

Visus turtus lig šiolai nematomus

Nubudusi žemė šiandie man parodė.

Ir kūnas apsvaigęs. Kvėpuoja kiekvienas jo atomas.

O dvasioj, - kaip vyšnių pražydusiam sode.

Šiandien sprogsta laukuose grūdų miliardai.

Ir galvas iškišę diegai pirmą kartą alsuoja.

Ir miško krūtinėj sula kunkuliuodama verda.

Visi paukščiai sujudę pakrūmėms balsuoja, -

Turbūt, renka mane savo viešpačiu...

O, šiandie aš skrajot ir dainuot pasirengęs!

Ei, tu, lengvasai vėjau iš priešpiečių,

Nuvalyk tik greičiau man padanges.

VĖJAVAIKIS

Pasikinkęs jauną vėją,

Vėtrą šaunią apkabinęs, -

Leidžiuos per padangių plynes

Su pavasariu linktyniais.

 Gulbės - kelią!

 Gervės - kelią!

 Debesų kelių didžiuoju

 Aš važiuoju!

Mano skraistė lengvo rūko

Plasta padangėj ištisus.

Mano vėtra kai padūko -

Išsislapstė žvaigždės visos,

Mėnuo nuo dangaus paspruko.

 Kas man vėją pažabotų?

 Kas man vėtrą paviliotų?

 Debesų keliu didžiuoju

 Tik aš vienas tevažiuoju.

Lik, pavasari, tarp pievų! -

Gaudyk savo varles, sliekus...

Paukštės ilstančios, - sudievu!

Aš pralenkiu ir palieku.

VOKIŠKAS PAVASARIS

Berlynas aukštyn kojom drypso.

O mėnuo, senas idiotas,

Elektros viela pažabotas,

Sypso.

Gatvėse medžiai apkarpyti

Nežino ar jiem sprogt, ar ne...

Tiktai už lango vazane,

Svaigių skanių kvapų pilni

Narcizai pradeda šaipytis,

Lyg vaikas alkanas sapne.

Žvėryne miega krakadilai,

Liūtai, bezdžionės ir gyvatės.

Šale Žvėryno savo viloj

Jau rengias gult aristokratės, -

Juk metas jau - nakties antra.

Tramvajai ir automobiliai,

Pabaigę gatvėse kadrilį,

Senai po urvus išsislapstė,

Pralenkdami kuris katrą.

Jau vietoms merkias elektra.

Pakilo mėnuo dar aukščiau.

Įkliuvęs tarp bažnyčios bokštų,

Pakreipęs savo snukį plokštų,

Jis išsižiojo dar plačiau

Ir atsiduso. Pūstelėjo.

Ir šiltos srovės minkšto vėjo

Užliejo knarkiantį Berlyną.

Mėgino mėnuo į Žvėryną,

Bet staiga pro stiklus pamatęs,

Kaip rėdosi aristokratės,

Paraudo senis ir už bokštų

Užrito savo veidą plokštų.

AKVARĖLĖS

Vasaris vėjas kamuoliais

Per mišką ritas.

Varsų albumą tuoj atskleis

Gegužio rytas.

Prieš rytą miškas užverstas šešėliais.

Sumišę melsvos akvarėlės

Su purvinais laužų dažais.

Aprėžtos laužytais ruožais

Neaiškios piramydos, prizmos...

Mąstai nustebęs ir grąžais: -

Ar miškas čia, ar futurizmas?

\* \* \*

Kaip tiktai miškas ima sprogt ir blukt,

 Tai bus tuoj miškas žalias.

Kaip tiktai paukštės ima gūštas sukt -

 Miške netvarka kelias.

Juk varna nieko gyvulys,

 Juk kartais ir pakarkia, -

Bet svetimon gūšton įlys

 ir pakelia netvarką.

DEBESŲ JAUČIUKAI

Laukai pavasarėja.

 Tik dar rytais šalčiukai.

Dangaus pakluonėms vaikštinėja

 Debesų jaučiukai.

Išvilk iš skrando

Savo sielą

 Ir leisk ant vėjo.

Debesų pieningą bandą

 Tegano padangėje.

\* \* \*

Purienai papieviuose papuro.

Ir vaikigaliai, kaip gervės,

Po papievius vaikštinėja.

Purienų visiems po pūrą.

(Tai bus džiaugsmo karvėms!)

Ir vaikigaliai, kaip gervės,

Po papievius gūrinėja.

Purienai papieviuose papuro.

Ir dangaus mazgoliai vietoms kiūra.

Ir saulės kraštas vietoms matos,

Kartais matos visas ratas.

Ach, tos karvės, kurioms džiaugsmo!

Mes jo lauksme nesulauksme...

Kad taip pievose, kur žydi -

Nors akims pasiganyti.

DUONELAITIŠKAS

Pavasaris aukštielniokas nugriuvo žemėn.

Diegų prilindo ir vabalų visokių pribirėjo.

O kur toliau, kur pamiškėje,

Tai laukai atrodo lyg aptemę,

Lyg rūkas draikosi, liūliuojamas vasario vėjo.

Laukai ir pievos, ir miškai, irgi visi kitoniški dalykai,

Labai patenkinti, kad žiema juos galų gale paliko,

Ir džiaugias visiškai, kad žemė ir dangus pavasarėja.

O saulė vis skaistėja ir didėja:

Ji viską savo šilma įgali.

Sugrįžus iš pietų, ji užgulė dabar šiaurės ašygalį -

Ir matome: galvotrūkčiais mūs puskamuolis mainos.

Pasaulis mūsų tampa įvairus ir rainas.

Ir žiurkėms ir šeškams, pelėms ir širmanėliams,

Žmonėms visiems ir jų vaikams utėliams,

Ir proletarijai visai, irgi visiems buržujams

Apsuko galvas visiškai, nugirdė svaiginančioms dujoms.

Ir tu, žmogau niekings, išgerk kiek tau priklauso.

Ir balsą savo sprausk į ūžiantį ermyderį.

Žinok, jog sauso nieks neklauso, -

Išgerk pavasario sulos

Ir stok į vidurį!

BOTANIKA

Stebiuos, kad pakvipo Japonija.

Europa dar sprogt nepradėjo,

Dar naktys šalnuojančios, -

O čia ties galva man cidonija,

O ten vėl magnolija

Pavėja

Į vasaros rytus žiedais bemosuojančios.

Pro stiklo kalėjimą palmės sušiurusios,

Azietėmis labai surūpinę

Žiūri.

Visai nusigrįžę nuo jų susimąstė agavos, -

Svajoja, leidimą greičiau kad nuo vokiečio gavus,

Sugrįžti į mylimą tolimą savo Laplatą.

Lotosas pyksta, kad nėra čia Nilo

Ir kad piramydų iš čia nematyti.

O čia vėl Gogeno paveikslų gražuolės, turbūt iš Tayti,

Šnabždasi vienos, kaip jaunos kreolės,

Bet žmogų pamato

Ir vėl tuoj nutyla.

Augmenys mieli!

Žinau, kai pasilgsti, -

Tai rodos greičiau tiktai galvą į vilkstę

Ir niekas į širdį tada nebeprataria.

Bet mieli, -

Jei skauda, jei visai nebegalima -

Duokite šian visi po lapelį man, -

Nunešiu juos į tolimą jūsų ekvatorių

Ir į lanką, kur žemę apjuosia,

Prisegsiu, kad atmintų, jog skurstat

Šiaurės tolimuose kraštuose.

\* \* \*

Įkirėjo taip po svietą

Klaidžiot, kaip vėlė be vietos.

O, kad rasčiau tokią vietą,

Iš kur matos visas svietas...

Rūkas, dulkės, purvas, sniegas...

Ir daugiau aplinkui nieko.

Šauk - vistiek negirdi niekas,

Trusk - vistiek pastips ant sniego.

Kaip pašautas senas vilkas,

Išsitiesi kur ant tilto.

Sudundės išlėto tiltas

Ir žemyn nuleis kaip vilką.

Ech, galvoje vienas švinas,

Dvasią troškulys džiovina.

Kad taip šviną sudžiovinus,

Spindulys kad skilt iš švino...

Dar tolyn nors žingsnį vieną,

Dar - nors pusę mėnesienos...

Pažiūrėt, kaip mėnesienoj

Tu ant svieto vienui vienas.

NUSIŽUDĖLIO IDILĖ

Iš visų karklynų rūkas kyla.

Žiogai šnabždasi su šieno kūgiais.

Galva sveria 150 kilo.

Galva svyra nuo pečių,

O akyse ugnys.

Papievy šienpiūviai dainuoja,

Šienpiūviai danguj šienauja žvaigždes.

Susitaikinsim su brauningu geruoju,

Geruoju žvaigždės nubirės,

Beliks žvaigždžių pašvaistės.

Į savo daugspalvį širdies albumą

Sau atminčiai paimk ir sudžiovink tu mano sielą...

Akyse gęsta ugnys. Kyla dūmai.

Nutrūko šienpiūvių garsai,

Nutrūko bevielio telegrafo viela.

S A L E M A L E I K U M

C 40°

1

Nusibodo vis grįčioj ir grįčioj,

Ir sienos ir lubos ir kertės.

Jei pro langą laukų nematyčia, -

Reiktų kartis.

Ponas daktare! Sveikata, matyt, kiek pasivėlino.

Ar negalėtum paskolint man savo sveikatos?

Man norėtųs aplinkui, kad žalia ir mėlyna,

Ir kad apsidairius - bent matos!

Kad pieva ir airiai,

Kad debesys gryni

Ir lazurka kad susimaišiusi vėl su jais, -

Atsistoti kur vėjo pagairėj

Ir šildyti saulę keturdešimtalinkais celsijais.

Bonkos? Kas bonkos...

Nejaugi parneval jose prilakt turi?

Žinote ką, ponas daktare, -

Prirašykite man šiandie oro.

Tik skanaus kad ir gryno.

Toksai apetitas -

Jog, rodos, sugerčia pusę pušyno.

Ir pulso nereikia.

Kol gyvas,

Širdis tebeveikia -

Ne širdis, bet stačiai lokomotyvas!

Atsargiai atsiduso.

Mano: agonija.

Visas vaistuose sumirko.

Gerai tik kad ūsai,

O tai visą grįčią nušviestų ironija.

Ar taisybė, pons daktare,

Kad jus mano bacilos papirko?

2

Kai rytas saulėtas,

Galvoje gera.

Ir mintys bijosi geriau manęs.

Tik krūtinėj Sachara.

Ir išnyko kažkur visi raumenys.

Beliko apvilktas į odą skelėtas.

Tai ir kūnas iš skroblų ir nervų suįrusių.

Spiaut į tokį kūną,

Kuris, jei neprisikelia iš numirusių,

Tai į trečią dieną supūna.

O dvasia išsitiesė - didelė, didelė...

Nuo žemės lig užu sietyno.

Tik šaknys sukemštos į menką

Nedidelį įdėlį,

Kuriam sudaužyti pakanka

Kruopelės švino.

3

Suliepsnojo žodžių zigzagai:

...Dar lentas atnešim...

...Dega ir dega...

...Ir rytą ir vakarą keturiasdešim...

Žodis po užkampius vaikosi žodį.

Keturiasdešim

Ir rytą ir vakarą

Celsijus rodė.

Ir kūnas - kaip parakas dega.

Tartum po paklode

Velniai susikūrė sau pragarą.

Iš sienos išlindo žirafas.

Išsišiepė kertės, apsivertė lubos,

Prasidėjo kinematografas.

Tik lova giliai taip į žemę įdubus,

Ir supas ir supas...

Kai keturiasdešim - tai žmogui nepaprastas ūpas.

Žmogus nebgirdi, kad ore perkūnija.

Žmogui taip daug vidujinės potencijos,

Kad noris greičiau tik su giltine baigti konvencijos

Ir daryti su pragaru amžiną uniją.

PRANAŠAS

Gatvės išsišiepė iškabas

Begėdiškai margas ir godžias.

Trotuaruos pilvų barikados.

Jaučio reikėtų čia iškalbos,

Kad kas suprastų mano žodžius

Sūkury bačkvežių kanonados.

O aš, atkeliavęs iš lauko,

Nešioju ateinančių šimtmečių paštą

Iš kiemo į kiemą, kaip amžinas žydas.

Negerai - kad kakta susiraukus.

Negerai - kad be Šventojo Rašto.

Negerai - kad dvasia raudonomis aguonoms pražydus.

Susirinko iš skersgatvių tipai

Ir mano bezdžionę parodys,

Mano, kad bus katarinka.

Gerbiamieji,

Jūs žinot ispanišką gripą?

Panorėsiu tiktai - vienas žodis -

Ir gulės visa rinka.

Visi išsižiojo stebėtis:

Gal ir iš tikrųjų jis kanda?

Dukteris slepia paskvernėn mamytės,

Tetulės išsikėtė skėtis,

Šmugeliai kits kitam lenda ant sprando,

Tartum panosėj būt sprogęs jiems dinamitas.

Ei, jūs, mielieji ponai ir ponios!

Aš ne tam, kad nusigąstumet.

Svarbu - kad didesniai ir gyvumo daugiau kad.

Ir ne taip kad vien pilvas ir mėsa...

Kas kad jūs baldot virtuves kasmet?

Kas kad po pusryčių prakaitą braukot?

Tokie vis mažučiai, mažučiai tebėsat...

Didžiausis pareitų į sieksninį karstą.

O čia jūs kaip mėšlo rinka priversta...

Ir vėl suliūliavo tipas ant tipo.

O lipa! Viešpatie, kaip jie visi lipa!

Lenda įširdę

Purvinais batais į atdarą širdį.

Nebenugirdi...

Nebenumano...

O širdis pasisakyti trokšta.

Dar žodis!

Ateinančio šimtmečio

Žmonės

Pastatys jums paminklą:

Po antrojo tvano

Iš jūsų pilvų

Antrąjį Babelio bokštą.

MANIFESTAS

Salem Aleikum!

Jaunieji

Į gatvę!

Į laisvę alejų!

Mes frontą plakatais

Nuklokim,

O po plakatų

Krūtinėj

Kad kraujas plaktų.

O ant plakatų kad -

Salem Aleikum!

Gana sacharininti širdys!

Ir į skaudžiamas vietas

Kompromisų kloti komprėsus.

Kam širdis susirietus,

Dvasia kam padvėsus,

Tam į krųtinę teįrita

Nors bosą spirito, -

Vistiek nebepadėsi.

Ne taip kad po vieną,

Galvomis

Žiauninti sieną

Ir storotis storosios dėdinos kūną sujauninti, -

Bet urmu visi!

Į du su puse miliono

Pratarkim, kiek galint, aiškiau:

Kaip ragas, maždaug, Jerikono -

Salem Aleikum!

\* \* \*

Išsirikiavo senatvė už rašomo stalo

Ir taškosi rašalo jūromis

O prieaugliai klusnūs už durų šąla

Ir laukia, kantrybe šarvuoti, de jure.

Ne mums pataikauti nabašninkų manijai

Ir svarstyt poėzijos mirusius atomus,

Metam sudiev sušukuotai kompanijai

Ir žengiam jauni į gyvenimo platumas.

Kam nenubodo su mūzoms laižytis -

Teverda tas lyriką.

O mums pasaulis daiktais pražydęs

Širdyse mirga.

Tai ne menas - čiauškėti putpele

Ir gulbes ir meilę seilinti rašalu.

Imame žodį - ir koja, kaip futbolą,

Sviedžiame kur į dangaus pašalę.

Nueisim į gudą, į lenką, į vokietį -

„Lietuviško šieno norit pauostyt?“

Ir kiekvienas, kad ir kažin kaip gudrus ir mokytas,

Ima visoms keturioms glostyt.

Kai žemė plati apsikaišiusi žalionims,

Kaip čia kirmysi už stalo?

Einam užmiršę visokius velnius

Ir patenkinti visi be galo.

Į viršų

\* \* \*

Galvon suaugę baras profesoriai,

Kad vietoms gabus bet nerimtas.

O man, kur pažiūriu - visur pavasariai,

Kiekvienoje kišenėj pavasarių šimtas.

Išeini - aplinkui gyvenimo potvinis,

Visus širdies kalnus baigia apsemti.

O čia, sako, puvimas eina visuotinis, -

Ir liepia palengvo trunyti ir senti.

Nusigrįžta, kad saulė nešildytų,

Akinių kad stiklai nesutirptų.

O jei kuriam plaukus rasa suvilgytų,

Tai tuoj bėga kirptųs.

O aš - kad ir nenoroms, kad ir juokaudamas

Kišenę ar burną tik atveriu, -

Ir veržias pavasariai virsdami, sprausdamies,

Ir raitos žaliūkšniai po patvorius.

Ir daryk, kad išeitų kaip nors kitoniškai, -

Tik pirštą nuversi įkišęs duryse.

Matyt, liga pristojo chroniška.

Ir nieko čia nebepadarysi.

AUGNELIJŲ ARIJA

 Broliams Paldieninkams

Mūsų žemė jauna dar,

Bus ir pas mus Eldorado,

Eldorijo adrijo ada.

Džiaugiams, jog vienas pražydęs atėjo, -

Daug dar ateis atliūliuos mums pavėja,

Kaip altra ridėlija rėja.

Sninga ir lyja, ir mėnuo kas mėnuo,

Ir saulė kas antrą, kas penktą, kas dvyliktą dieną.

Reja ir ada ir audrija lėna.

Gerai, kad iš rojaus Adomą išjojo, -

Per dien nusibostų mums rojuj.

O čia juk eldorijo arija rėja,

Čia altra ridėlija ado.

Žinia, kad iš dulkių ir virsim į dulkę,

O dulkė taip lengva, taip liauna, taip smulki,

Kaip lėta linuvo alengva.

Tad laukim augnelijų arijos ada,

Tad būkim kaip altra ridėlijų rėja.

PALDIENINKŲ MARŠAS

Įsakyti lakštingalams truptį nutilti!

Ir kas joms galvon tokius ir įkalė

Be atvangos skardint per naktį patiltę?

Mes mokame tūkstantį kartų gražiau už lakštingalę.

 Sninga

 Lyja

 Sninga

 Lyja

 Ei, vija

 Kanapija

 Medžiai žydžia

 Mūs šalyje.

 Mūs šalyje

 Lyja griaudžia

 Medžiai gaudžia

 Mūs šalyje.

 Taip, gegužy

 Saulė sirpsta

 Upės ūžia

 Žemė tirpsta

 Kai palyja

 Ei, vija

 Kanapija

 Mūs šalyje.

O kas kad taip dangun

Pasukti pasivažinėtų,

Suglaustomis eilėmis, taip, žmogus žmogun,

Visas batalionas poėtų?

Stačiai pasakyti - skrajojantis teatras,

Trupė gastroliorių poėtų.

Manote - Šventasai Petras

Dviem tūkstančiam metų nepajaunėtų?

Kelionė ilgoka?

Neapsimoka!

 Ei, vija

 Graudžia,

 Lyja.

 Kas nuvyto, -

 Vėl atgyja.

 Vakar viena,

 Šiandie kita.

 Visos pabalės

 Atgijo.

 Taip, gegužy

 Galvos ūžia,

 Širdys tirpsta,

 Kai palyja.

 Ei, vija,

 Kanapija

 Mūs visoj visoj brolijoj!

Išleido „Niola“

Kaunas 1923 m.

Otto Elsnerio Spaustuvė Berlyne

/Kalba autentiška/